**Nacrt**

Na osnovu člana 6. Zakona o komunalnim djelatnostima (“Službene novine TK“ broj: 11/05) i člana 17. Statuta općine („Službene novine općine Doboj Istok“, broj 5/08), Općinsko vijeće općine Doboj Istok na sjednici održanoj dana \_\_\_\_\_\_\_\_\_\_ 2013. godine, d o n o s i

**O D L U K U**

**o dekorisanju javnih površina i prostora na području općine Doboj Istok**

**I. OPĆE ODREDBE**

**Član 1.**

 Ovom Odlukom određuju se načela, obaveze davaoca komunalne usluge, nadležnost općinskih organa i drugih pravnih i fizičkih, način obavljanja i finansiranja, nadzor nad provođenjem ove Odluke, te druga pitanja od značaja za uspješno obavljanje komunalne djelatnosti dekorisanja na području općine Doboj Istok.

**Član 2.**

 Pod dekorisanjem se podrazumijeva ukrašavanje javnih površina i prostora povodom državnih i vjerskih praznika, održavanje kulturnih, zabavnih, sportskih, sajamskih i drugih manifestacija prigodnim ukrasnim rekvizitima.

 Pod obavljanjem poslova dekorativne rasvjete podrazumijeva se postavljanje svjetlećih dekorativnih elemenata na stubove javne rasvjete, drveće, fasade i druge javne površine u vrijeme državnih i vjerskih praznika, kao i drugih praznika i manifestacija.

**II. POVJERAVANJE POSLOVA DEKORISANJA**

**Član 3.**

 Poslove dekorisanja povjeravaju se Javnom preduzeću komunalnih djelatnosti ili drugom licu koje je registrovano za obavljanje komunalne djelatnosti dekorisanja u skladu sa odredbama Odluke o komunalnim djelatnostima („Službene novine općine Doboj Istok“ broj:1/10).

**III. DEKORISANJE PODRUČJA OPĆINE**

**Član 4.**

 Dekorisanje javnih površina i površina uz poslovne i stambeno-poslovne objekte na području općine Doboj Istok može se organizovati povodom državnih, vjerskih ili drugih praznika, zatim raznih manifestacija i sl. koje imaju značaj za općinu.

**Član 5.**

 Dekoracijom se ističu zastave teritorijalnih jedinica države i zastava BiH kao i drugi prikladna obilježja i transparenti kao i dekorativni elementi.

**a. Isticanje zastava i ukrasnih obilježja**

**Član 6.**

 Za vrijeme državnih, vjerskih ili drugih praznika, raznih manifestacija i sl. na užem području općine Doboj Istok ističu se zastave F BiH, zastava Tuzlanskog kantona i zastava Bosne i Hercegovine, obilježja općine, kao i ukrasna obilježja.

 Zastave i obilježja iz stava 1. ovog člana postavljaju se dan prije nastupanja praznika i skidaju se odmah nakon njegovog proteka.

 Postavljanje i skidanje zastava kao i obilježja vrši ovlašteni davaoc komunalne usluge i prostora.

**Član 7.**

 Nabavku zastava i obilježja osigurava općina Doboj Istok putem nadležne službe, a održava davalac komunalne usluge.

**Član 8.**

 Zabranjeno je isticanje protivpropisno izrađenih, nečistih, pocijepanih, izgužvanih i dotrajalih zastava.

 Zastave, koplja i postolja za zastave moraju biti jednobrazni.

**Član 9.**

 U dane žalosti zastave se ističu na polja koplja i moraju osvanuti na dan žalosti, a skidaju se najkasnije do 12 sati sljedećeg dana po isteku žalosti.

**Član 10.**

 Postavljanje svjetlećih dekorativnih elemenata i drugih prigodnih ukrasnih rekvizita davalac komunalne usluge će izvršiti najkasnije 7 dana prije praznika, a iste će ukloniti u roku od 48 sati poslije praznika.

 Izuzetno, postavljanje svjetlećih dekorativnih elemenata povodom novogodišnjih praznika izvršit će se do 10. decembra tekuće godine, a isti će se ukloniti do 25. Januara naredne godine.

**b. Ukrašavanje poslovnih i stambeno-poslovnih objekata**

**Član 11.**

 Na poslovnim i stambeno-poslovnim objektima u blizini javnih saobraćajnih i drugim površinama mogu se postavljati držači zastava i jarboli za zastave.

2

 Postavljanje transparenata i drugih obilježja vrši se u skladu sa odredbama Zakona o bezbjednosti saobraćaja na putevima F BiH.

**Član 12.**

 Zastave se ističu na držačima koji se ugrađuju na fasadu ili drugi dio objekta od strane ulice ili javnog puta.

 Zastave i obilježja postavljaju i brinu se o njihovom izgledu vlasnici ili korisnici objekata.

**Član 13.**

 Nakon proteka praznika ili druge manifestacije vlasnik ili korisnik objekta dužan je ukloniti predmete u roku od 3 dana.

**Član 14.**

 Za vrijeme svadbi, dženaza, sahrana, političkih skupova i drugih manfestacija mogu se osim zastava i obilježja općine, nositi, isticati, upotrebljavati i vjerska, nacionalna, stranačka i sportska obilježja, u zavisnosti od vrste događaja ili manifestacije.

**IV. OBAVEZE DAVAOCA KOMUNALNE USLUGE**

**Član 15.**

 Davalac komunalne usluge dužan je osigurati kvalitetno obavljanje komunalne usluge.

Davalac komunalne usluge mora ispunjavati uslove iz člana 7. Odluke o komunalnim djelatnostima („Službene novine općine Doboj Istok“ broj:1/10).

**Član 16.**

 Obim radova i iznos potrebnih sredstava za poslove dekorisanja utvrđuju se godišnjim Programom održavanja čistoće i javnih površina.

 Davalac komunalne usluge je obavezan voditi evidenciju izvršenih usluga dekorisanja i uređenuja na obrascima, pod uslovima i na način utvrđen posebnim propisima.

**Član 17.**

 Općina Doboj Istok direktno ili putem davaoca komunalne usluge vrši blagovremeno nabavljanje opreme za praznično ukrašavanje područja općine, a montažu i priključenje dekorativnih elemenata na određena mjesta, te održavanje i zamjenu dijela dotrajalih i uništenih elemenata dekoracije vrši davaoc komunalne usluge.

 Općina Doboj Istok obezbjeđuje obavljanje komunalne usluge u skladu sa članom 3. Odluke o komunalnim djelatnosti općine Doboj Istok.

3

**Član 18.**

 U slučaju nepredviđenih radova uzrokovanih kvarovima, davalac komunalne usluge dužan je odmah obavijestiti nadležnu općinsku službu, koja će narediti preduzimanje mjera neophodnih za otklanjanje kvarova.

 Davalac komunalne usluge dužan je da odmah po prijemu naloga za otklanjanje kvarova od strane nadležne općinske službe isti otkloniti, a u izuzetnim slučajevima, kvar je dužan otkloniti najkasnije u roku od 24 sata.

 Nastanak i otklanjanje kvarova nadležna općinska služba evidentira u knjigu nastalih kvarova.

**V. NAKNADE ŠTETE**

**Član 19.**

 Zabranjeno je oštećivanje i protipravno uklanjanje uređaja i opreme dekorativnih elemenata.

**Član 20.**

 Svu štetu učinjenu nad uređajima i opremi dekorativnih elemenata, izvršilac je dužan popraviti povratom u pređašnje stanje ili ako to nije moguće dužan je naknaditi štetu.

 Ukoliko izvršilac štete ne plati naknadu za učinjenu štetu, šteta će se naplatiti u odgovarajućem sudskom postupku.

**VI. OSIGURANJE FINANSIJSKIH SREDSTAVA**

**Član 21.**

Finansijska sredstva potrebna za prikladno dekorisanje javnih površina na području općine Doboj Istok obezbjeđuju se u budžetu općine.

**VII. UKLANJANJE PROTIVPRAVNO POSTAVLJENIH UREĐAJA I PREDMETA**

**Član 22.**

 Svi protivpravno postavljeni predmeti i uređaji na objektima i javnim površinama moraju se ukloniti.

 Rješenje o uklanjanju sa datim rokom koji ne može biti duži od 3 dana donosi komunalni inspektor.

 Ako vlasnik ili korisnik protivpravno postavljenog predmeta i uređaja sam ga ne ukloni, uklonit će nadležna inspekcija putem davaoca komunalne usluge o trošku prekršioca.

4

**VIII. NADZOR**

**Član 23.**

Nadzor nad provođenjem odredba ove Odluke vrši općinska služba nadležna za komunalne poslove, komunalna i druga inspekcija i komunalni redar općine Doboj Istok.

**Član 24.**

 U vršenju nadzora nad provođenjem odredaba ove Odluke komunalni inspektor je ovlašten da:

a) kontroliše da li se dekorisanje i uređenje područja općine Doboj Istok vrši na način, propisan ovom Odlukom,

b) kontroliše stanje dekorativnih elemenata,

c) nalaže da se utvrđeni nedostaci i nepravilnosti otklone na način i u roku propisan zakonom, ovom odlukom i drugim propisima,

d) zabrani preduzimanje radnji koje je subjekt nadzora bio dužan preduzeti,

e) nalaže preduzimanje radnji za koje smatra da su u suprotnosti sa ovom Odlukom,

f) izdaje prekšajne naloge i podnosi zahtjev za pokretanje prekršajnog postupka,

g) preduzima i druge mjere u skladu sa Zakonima i propisima.

**Član 25.**

 U vršenju nadzora nad provođenjem odredaba ove Odluke komunalni redar dužan je i ovlašten da:

a) provjerava stanje dekorativnih elemenata i o tome obavještava davaoca komunalne usluge,

b) upozorava pravna i fizička lica na ponašanje suprotno ovoj Odluci,

c) obavještava komunalnog inspektora u slučaju neizvršavanja odredaba ove Odluke,

d) pomaže komunalnom inspektoru u obavljanju njegovih poslova,

e) sačinjava zapisnike o izvršenim uviđajima na licu mjesta i iste dostavlja komunalnom inspektoru na dalje postupanje,

f) obavlja i druge poslove po nalogu komunalnog inspektora.

**IX. KAZNENE ODREDBE**

**Član 26.**

Novčanom kaznom u iznosu od 300 - 1000 KM kaznit će se pravno lice, a u iznosu od 100 - 300 KM odgovorno lice u pravnom licu za prekršaje kako slijedi:

1.Ukoliko se ne pridržava odredbi član 6. i 8. ove Odluke,

2.Ukoliko ne postupi prema odredbama člana 9. i 10. ove Odluke,

3.Ukoliko postavljanje transparenata i drugih obilježja ne vrši se u skladu sa odredbama Zakona o bezbjednosti saobraćaja na putevima F BiH (Član 11. Odluke).

4.Ukoliko ne osigura kvalitetno obavljanje komunalne usluge (član 15. Odluke),

5.Ukoliko ne postupi po članu 18. ove Odluke.

5

**Član 27.**

Novčanom kaznom u iznosu od 50 - 200 KM kaznit će se građanin:

1. Ako ne postupi u skladu sa članom 12. Ove Odluke,

2. Ako nakon proteka praznika ili manifestacije vlasnik ili korisnik objekta ne uklone predmete u roku od 3 dana (član 13.Odluke),

3. Ako postupi suprotno članu 19. Ove Odluke.

**VIII. PRELAZNE I ZAVRŠNE ODREDBE**

**Član 28.**

Općinski načelnik dužan je da donese sve akte predviđene ovom Odlukom u roku od 90 dana od dana stupanja ove Odluke na snagu.

**Član 29.**

 Za provođenje i tumačenje ove Odluke nadležna je Općinska služba za prostorno uređenje općine Doboj Istok.

**Član 30.**

Ova odluka stupa na snagu osmog dana od dana objavljivanja u ''Službenim novinama općine Doboj Istok''.

 BOSNA I HERCEGOVINA

FEDERACIJA BOSNE I HERCEGOVINE

 TUZLANSKI KANTON

 **OPĆINA DOBOJ ISTOK PREDSJEDAVAJUĆI**

 **OPĆINSKO VIJEĆE OPĆINSKOG VIJEĆA**

 Ferid Konjić

Broj: 02-05- \_\_\_\_\_\_\_\_\_/13

Datum,\_\_\_\_\_\_\_\_\_\_\_\_ 2013. godine

6

**Obrazloženje**

**Pravni osnov donošenja Odluke:**

Članom 6. Zakona o komunalnim djelatnostima (“Službene novine TK”, broj 11/05) propisano je da općine obezbjeđuju obavljanje komunalnih djelatnosti određenih ovim zakonom.

Općine su dužne posebnim propisima regulisati uslove i način organizovanja poslova u vršenju pojedinih komunalnih djelatnosti, a naročito:

1. Tehničko, sanitarno – higijenske i zdravstvene i druge posebne uslove za obavljanje djelatnosti kojima se obezbjeđuje određeni obim, vrsta i kvalitet komunalnih usluga, ako njihov kvalitet nije propisan na drugi način;
2. Način obezbjeđivanja kontuiteta u vršenju komunalnih djelatnosti;
3. Prava i obaveza davaoca i korisnika komunalnih usluga;
4. Način naplate cijene za komunalne usluge, kao i prava korisnika u slučaju nevršenja, odnosno nekvalitetnog vršenja komunalne usluge;
5. Način postupanja i ovlaštenja općinskih organa u slučaju prekida u pružanju komunalnih usluga, kao i mjere koje je dužan preduzeti davalac usluge u takvim situacijama.

 uređuje pitanje iz samoupravnog djelokruga općine.

Članom 17. Statuta općine Doboj Istok (“ Službene novine općine Doboj Istok broj 5/08) propisano je da „Općinsko vijeće u okviru svoje nadležnosti donosi Odluke i druge opće akte kojima uređuje pitanja iz samoupravnog djelokruga općine.“

**Razlozi donošenja Odluke:**

 Svima je poznato da se svakodnevno u našoj državi BiH i na njenim teritorijalnim jedinicima obilježavaju razni praznici i manifestacije koji imaju poseban značaj za njene narode i građane. Na području općine Doboj Istok takođe se obilježavaju razni praznici i manifestacije različitog karaktera i to spontano, odnosno taj vid djelatnosti nije uređen propisom pa je veoma čest slučaj da se dekorisanje javnih i drugih površina kao i prostora uređuje se ad hoc.

 Iz tog razloga pripremljena je Odluka o dekorisanju javnih površina i prostora na području općine Doboj Istok kojom se rješava sistemsko dekorisanje područja općine kada se obilježavaju praznici i održavaju javne manifestacije koje su od značaja za općinu Doboj Istok.

Predlažem da se usvoji nacrt Odluke u predloženom tekstu, kako bi nakon održanih javnih rasprava dobili konstruktivni prijedlog Odluke o dekorisanju javnih površina i prostora na području općine Doboj Istok.

 **Obrađivač:**

 **Općinska služba za prostorno uređenje**

 **PREDLAGAČ**

 **OPĆINSKI NAČELNIK**

 **Kemal Bratić**